Med håb om at få regeringen på andre tanker, samles SU-modtagere fra hele Danmark i løbet af eftermiddagen i København for at demonstrere mod den kommende SU-reform.

Formand for Danske Studerendes Fællesråd Jakob Ruggaard forventer en »stor, farverig og energisk demonstration, som man ikke har set i lang tid«.

Demonstrationen er rettet mod den varslede reform af SU-systemet, der har til formål at spare 2 milliarder kroner på statens SU-budgetter. Reformen er blevet udsat for massiv kritik fra flere sider, blandt andet Danske Studerendes Fællesråd.